একা মানুষ ড. ইমরান। সারাক্ষণ ল্যাবেই পড়ে থাকেন। সময়মতো এটা ওটা দিয়ে সাহায্য করা, খাবার তৈরি এবং পরিবেশন- সবই করে তার রেডিমেস। কাজ না থাকলে ল্যাবের নিরাপত্তা এবং পাহারাদারির কাজটাও রেডিমেসের। এমন উপকারি রোবটকে কি কেউ হাতছাড়া করতে চায়? আবার তাকে হাতে পেতেও তো অনেকের লোভ। ড. ইমরানের তুমুল প্রতিদ্বন্দ্বী প্রফেসর ড. রামপালিশতো উঠে পড়েই লেগেছিলেন একবার। যে করে হোক রোবটটা তার চাই-ই চাই। অনেক বড় অংকের টাকাও অফার করেছেন ড. ইমরানকে। ইমরান রাজি হন নাই। আর তিনি রাজি না হওয়ায় ড. রামপালিশও বাড়াবাড়ি করেননি। তবে রেডিমেসের একটা ক্লোন তিনি করবেন- এ কথা জানিয়ে বিদায় নিয়েছিলেন। অবশ্য তিন বছর পার হলেও ডা. রামপালিশ কোনো ক্লোন করতে পারেননি।